DOLOŽKA   PREDNOSTI
medzinárodnej zmluvy pred zákonmi
(čl. 7 ods. 5 ústavy)

1.	Gestor zmluvy: Ministerstvo spravodlivosti Slovenskej republiky

2.    Názov zmluvy: Európska dohoda vzťahujúca sa  na osoby zúčastňujúce sa  konania  pred 
       Európskym  súdom  pre  ľudské práva (ďalej len ”Európska dohoda”),  ktorá  bola  prijatá  
       dňa 5. marca 1996 v Štrasburgu.	

3.	Účel a predmet zmluvy a jeho úprava v legislatíve Slovenskej republiky: 
Európska dohoda vo svojich ustanoveniach poskytuje účastníkom konania pred Európskym súdom pre ľudské práva (ďalej len “Súd”), ich zástupcom, poradcom, svedkom či expertom určité imunity a oslobodenia, ktoré sú potrebné na zabezpečenie riadneho a spravodlivého prejednania veci pred Súdom.   

4.	Priama úprava práv alebo povinností fyzických osôb alebo právnických osôb:
Ustanovenia čl. 2, 3, 4 a 5 Európskej dohody priamo upravujú práva alebo povinnosti fyzických osôb alebo právnických osôb.

5.	Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky): 
Ide o medzinárodnú zmluvu o ľudských právach a základných slobodách, ktorá priamo zakladá práva alebo povinnosti fyzických osôb alebo právnických osôb.

6.	Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
Ide o medzinárodnú zmluvu o ľudských právach a základných slobodách, ktorá priamo zakladá práva alebo povinnosti fyzických osôb alebo právnických osôb, na ktorej vykonanie nie je potrebný zákon.
Dôvody, na základe ktorých je možné považovať zmluvu za takú, ktorá  má prednosť pred 
zákonmi (v zmysle čl. 7 ods. 5 Ústavy Slovenskej republiky):
Ide o medzinárodnú zmluvu o ľudských právach a základných slobodách, ktoré sú obsiahnuté v článkoch  3 a 4 Európskej dohody, a ktoré zakotvujú právo osôb na slobodnú korešpondenciu a slobodu pohybu, upravené aj v článkoch 22 a 23 Ústavy Slovenskej republiky ako základné ľudské práva a slobody;
Ide o medzinárodnú zmluvu, na ktorej vykonanie nie je potrebný zákon, nakoľko právny poriadok Slovenskej republiky neobsahuje normu, resp. zákon, ktorý by upravoval otázky vzťahujúce sa na osoby zúčastňujúce sa konania pred Súdom. Z toho dôvodu nie je ani možné označiť zákon, ktorý vykonáva túto dohodu. Preto Európska dohoda bude tzv. samovykonávacou (selfexecuted) medzinárodnou zmluvou, na ktorej vykonanie nie je potrebný zákon;
Ide o medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb, čo vyplýva z ustanovení článkov 2, 3, 4 a 5 Európskej dohody.

7.	Dopady prijatia medzinárodnej zmluvy, ktorá má prednosť pred zákonmi, na slovenský  právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu duplicity): 
Na vykonávanie uvedenej Európskej dohody nie je potrebné prijať ani zrušiť  žiadny právny predpis. 
Ustanovenia tejto dohody sa týkajú:
v Čl. 2 – 	zákona č. 140/1961 Zb. Trestného zákona v znení neskorších predpisov, zákona č. 141/1961 Zb. o trestnom súdnom konaní (Trestného poriadku) v znení neskorších predpisov, zákona č. 372/1990 Zb. o priestupkoch v znení neskorších predpisov;
v Čl. 3 – 	Čl. 22 Ústavy Slovenskej republiky, zákona č. 140/1961 Zb. Trestného zákona v znení neskorších predpisov, zákona č. 141/1961 Zb. o trestnom súdnom konaní (Trestného poriadku) v znení neskorších predpisov, zákona č. 372/1990 Zb. o priestupkoch v znení neskorších predpisov, zákona č. 99/1963 Zb. Občianskeho súdneho poriadku v znení neskorších predpisov, zákona NR SR č. 272/1994 Z. z. o ochrane  zdravia  ľudí  v  znení  neskorších predpisov, zákona č. 156/1993 Z. z. o výkone  väzby  v znení neskorších  predpisov,  zákona č. 59/1965 Zb. o výkone  trestu odňatia slobody v znení neskorších predpisov;
v Čl. 4 – 	Čl. 23 Ústavy Slovenskej republiky, zákona č. 141/1961 Zb. o trestnom súdnom konaní (Trestného poriadku) v znení neskorších predpisov;
v Čl. 5 – 	zákona č. 141/1961 Zb. o trestnom súdnom konaní (Trestného poriadku) v znení neskorších predpisov.